[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 01.07.2005

COM(2005)296 τελικό

2003/0198 A (COD)2003/0198 B (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου για ορισμένα φθοριούχα αέρια του θερμοκηπίου και οδηγίας του Ευρωπαϊκού Κοινοβουλίου και του Συμβουλίου για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ

2003/0198 A (COD)2003/0198 B (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου για ορισμένα φθοριούχα αέρια του θερμοκηπίου και οδηγίας του Ευρωπαϊκού Κοινοβουλίου και του Συμβουλίου για τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ

1. Διαδικασία

Η πρόταση COM(2003)492 τελικό της 11ης Αυγούστου 2003 διαβιβάστηκε στο Συμβούλιο και το Κοινοβούλιο στις 12 Αυγούστου 2003, σύμφωνα με τη διαδικασία συναπόφασης, δυνάμει του άρθρου 175 παράγραφος 1 της Συνθήκης ΕΚ.

Η Ευρωπαϊκή Οικονομική και Κοινωνική Επιτροπή γνωμοδότησε στις 28 Ιανουαρίου 2004[1].

Το Ευρωπαϊκό Κοινοβούλιο γνωμοδότησε σε πρώτη ανάγνωση στη σύνοδο της 31ης Μαρτίου 2004.

Μετά τη γνωμοδότηση του Ευρωπαϊκού Κοινοβουλίου και δυνάμει του άρθρου 250 παράγραφος 2 της Συνθήκης ΕΚ, το Συμβούλιο κατέληξε σε πολιτική συμφωνία επί Κοινής Θέσεως, με ειδική πλειοψηφία, στις 14 Οκτωβρίου 2004.

Το Συμβούλιο ενέκρινε επισήμως την Κοινή Θέση στις 20 Ιουνίου 2005.

2. Στόχος της πρότασης της Επιτροπής

Γενικός σκοπός της πρότασης της Επιτροπής είναι η σημαντική συμβολή στην επίτευξη του στόχου της Ευρωπαϊκής Κοινότητας στο πλαίσιο του Πρωτοκόλλου του Κυότο, με τη θέσπιση αποδοτικών, από πλευράς κόστους, μέτρων για τον περιορισμό των εκπομπών φθοριούχων αερίων που συμβάλλουν στο φαινόμενο του θερμοκηπίου. Οι κατ’ εκτίμηση εκπομπές (σε ισοδύναμο CO2) των φθοριούχων αυτών αερίων θερμοκηπίου, εάν δεν ελαμβάνοντο μέτρα, θα αυξάνονταν κατά 50% περίπου στο διάστημα 1995-2010. Είναι ακόμη πιο σημαντικό για την ΕΕ να θεσπίσει και να εφαρμόσει, με ταχείς ρυθμούς, νομοθετικές διατάξεις για τον περιορισμό των οικείων εκπομπών αερίων θερμοκηπίου, με τη θέση του Πρωτοκόλλου του Κυότο σε ισχύ, στις 16 Φεβρουαρίου 2005.

Ο δεύτερος στόχος της πρότασης συνίσταται στην πρόληψη τυχόν στρεβλώσεων της εσωτερικής αγοράς, ως αποτέλεσμα των διαφορετικών υφιστάμενων ή σχεδιαζόμενων μέτρων των κρατών μελών για την επίτευξη των οικείων επιμέρους στόχων του Κυότο. Η επίτευξη του στόχου αυτού προϋποθέτει εναρμονισμένους περιορισμούς στην εμπορία και χρήση των φθοριούχων αερίων, σε εφαρμογές όπου η συγκράτησή τους είναι δύσκολη ή η χρήση τους θεωρείται ακατάλληλη, ενώ, από την άλλη πλευρά, προσφέρονται ήδη κατάλληλες εναλλακτικές επιλογές. Βασικό στοιχείο συνιστά ο έλεγχος των ατμοσφαιρικών διαρροών των συγκεκριμένων φθοριούχων αερίων θερμοκηπίου στα συστήματα κλιματισμού των μηχανοκίνητων οχημάτων (κινητά συστήματα κλιματισμού - mobile air conditioning systems/MAC) και η απαγόρευση, από συγκεκριμένη ημερομηνία και μετά, της χρήσης HFC 134a στα MAC.

Η πρόταση αναμένεται να περιορίσει τις αναμενόμενες εκπομπές φθοριούχων αερίων κατά 23 εκατομμύρια τόνους ισοδυνάμου CO2 περίπου μέχρι το 2010, ενώ προβλέπονται ακόμη μεγαλύτεροι περιορισμοί, δεδομένου ότι ορισμένες διατάξεις, όπως, ιδίως, η εξάλειψη του HFC-134a στα MAC, θα έχουν σημαντικές επιπτώσεις μόνο μετά το 2010.

Στηριζόμενη στην πρόταση της Επιτροπής, η Κοινή Θέση, υπό τη μορφή δύο νομοθετικών κειμένων, μπορεί να συμβάλει σημαντικά στο να εξασφαλισθεί ότι θα εκπληρωθούν, κατά τρόπο αποδοτικό από πλευράς κόστους, οι νομικές δεσμεύσεις για τον περιορισμό των αερίων θερμοκηπίου, σύμφωνα με το Πρωτόκολλο του Κυότο, το οποίο επικυρώθηκε από την Ευρωπαϊκή Κοινότητα και τα κράτη μέλη της στις 31 Μαΐου 2002.

3. Σχόλια της Επιτροπής επί της Κοινής Θέσεως

3.1. Γενικά σχόλια

54 από τις 81 τροπολογίες που πρότεινε το Ευρωπαϊκό Κοινοβούλιο ενσωματώθηκαν στο σύνολό τους, εν μέρει ή καταρχήν, στην Κοινή Θέση. 27 τροπολογίες που πρότεινε το Κοινοβούλιο, και οι οποίες περιλαμβάνονται στην Κοινή Θέση, γίνονται δεκτές από την Επιτροπή.

Η Επιτροπή θεωρεί ότι η Κοινή Θέση, υπό τη μορφή κανονισμού για τα φθοριούχα αέρια θερμοκηπίου και οδηγίας για τις εκπομπές των συστημάτων κλιματισμού των μηχανοκίνητων οχημάτων MAC, δεν αλλοιώνει τη φιλοσοφία και τους στόχους της πρότασής της. Η αλλαγή της μορφής αντανακλά, επίσης, την επιθυμία του Κοινοβουλίου για την αντιμετώπιση του ζητήματος των MAC μέσω νομοθετικών διατάξεων που αφορούν την έγκριση τύπου. Η Επιτροπή συμφώνησε στην εν λόγω αλλαγή της μορφής, επειδή τα δύο στοιχεία θεωρούνται ως ενιαία δέσμη που διασφαλίζει την περιβαλλοντική εμβέλεια της αρχικής πρότασης. Το Συμβούλιο συμφώνησε εν προκειμένω και αυτό αντανακλάται στις αιτιολογικές σκέψεις της Κοινής Θέσης.

Η Επιτροπή προέβη σε δήλωση για το άρθρο 10 του κανονισμού (περιέχεται στο παράρτημα).

3.2. Λεπτομερή σχόλια

3.2.1. Τροπολογίες του Κοινοβουλίου που έγιναν δεκτές από την Επιτροπή και ενσωματώθηκαν πλήρως, καταρχήν ή εν μέρει, στην Κοινή Θέση

Οι τροπολογίες 3, 34 και 79 προσθέτουν τη λέξη «θερμοκηπίου» πριν από τα φθοριούχα αέρια (καθ’ όλο το κείμενο).

Η τροπολογία 8 εξετάζει λεπτομερέστερα όλες τις πτυχές που το άρθρο 1 παράγραφος 2 του κανονισμού θίγει στην Κοινή Θέση.

Η τροπολογία 12 βελτιώνει τον ορισμό της ανάκτησης.

Η τροπολογία 13 παραθέτει ορισμό της καταστροφής.

Οι τροπολογίες 15, 16 και 17 αποσαφηνίζουν τον ορισμό των καλυπτόμενων ουσιών.

Η τροπολογία 18 προσδίδει μεγαλύτερη νομική σαφήνεια και βεβαιότητα στον ορισμό του «Δυναμικού Θέρμανσης του Πλανήτη» (ΔΘΠ/GWP).

Η τροπολογία 29 εξασφαλίζει τη λήψη κατάλληλων διορθωτικών μέτρων μετά τη διαρροή.

Η τροπολογία 30 προβλέπει τη μείωση της συχνότητας επιθεωρήσεων ελλείψει διαρροών.

Οι τροπολογίες 31 και 107 επιτρέπουν τις επιθεωρήσεις του πυροσβεστικού εξοπλισμού υπό το ISO 14520

Οι τροπολογίες 32 και 33 απαιτούν την ύπαρξη συστημάτων ανίχνευσης διαρροών στα τμήματα στα οποία αυτές είναι πιθανότερες.

Η τροπολογία 35 προβλέπει τη συντομότερη δυνατή λήψη μέτρων επισκευής στις διαρροές.

Η τροπολογία 41 απαιτεί από τα κράτη μέλη την προσαρμογή των οικείων προγραμμάτων κατάρτισης.

Οι τροπολογίες 46, 50, 52 και 63 αποσαφηνίζουν το κείμενο όσον αφορά τις γνωστοποιήσεις δεδομένων.

Η τροπολογία 78 αποβλέπει στη διάθεση πληροφοριών σχετικά με το ΔΘΠ/GWP προϊόντων και εξοπλισμού που περιέχουν φθοριούχα αέρια, στη νέα διάταξη που αφορά την επισήμανση.

Η τροπολογία 82 θεσπίζει την επανεξέταση, προκειμένου να διαπιστωθεί κατά πόσον ο κανονισμός χρήζει αναθεωρήσεως. Όσον αφορά την οδηγία, το θέμα καλύπτεται καταρχήν από το άρθρο 8. Η τροπολογία 111 ορίζει ότι αρχής γενομένης από της 31ης Δεκεμβρίου 2006, οι νέοι τύποι οχημάτων πρέπει να είναι σύμμορφοι με τους βαθμούς διαρροής που έχουν καθοριστεί στο πλαίσιο ειδικής εναρμονισμένης διαδικασίας δοκιμής.

3.2.2. Τροπολογίες του Κοινοβουλίου που έγιναν δεκτές από την Επιτροπή αλλά δεν ενσωματώθηκαν στην Κοινή Θέση

Όσον αφορά τις αιτιολογικές σκέψεις: η τροπολογία 7 αφορά την κατάρτιση και πιστοποίηση. Το Συμβούλιο αποφάσισε να μην προχωρήσει σε λεπτομέρειες για κάθε διάταξη που η Επιτροπή είναι σε θέση να υποστηρίξει, δεδομένου ότι οι σχετικές με την κατάρτιση και πιστοποίηση διατάξεις του κανονισμού ενισχύονται.

Όσον αφορά τους ορισμούς: ο ορισμός εννοιών βάσει της κοινοτικής νομοθεσίας, εφόσον αυτό είναι δυνατόν, μπορεί να προσθέσει σαφήνεια και βεβαιότητα, όπως στις τροπολογίες 9 και 11. Η Κοινή Θέση δεν περιλαμβάνει τους προτεινόμενους από το Κοινοβούλιο ορισμούς του δοχείου και του παραγωγού, πλην όμως η Επιτροπή πιστεύει ότι αυτό δεν εξασθενίζει την πρότασή της.

Όσον αφορά τις τυποποιημένες δοκιμές πριν από τη διάθεση στην αγορά: η τροπολογία 24 προβλέπει ότι τα συστήματα ψύξης, κλιματισμού και αντλιών θερμότητας, πρέπει να υποβάλλονται σε τυποποιημένες δοκιμές προτού διατεθούν στην αγορά. Πλην όμως, οι δοκιμές αυτές πρέπει να βασίζονται στην υφιστάμενη νομοθεσία και όχι σε δοκιμές που έχει ορίσει η επιτροπή. Το Συμβούλιο πιστεύει ότι πρόκειται για κανονική διαδικασία, και, ως εκ τούτου, δεν χρειάζεται να επαναληφθεί στην Κοινή Θέση.

Όσον αφορά ένα ηλεκτρονικό μητρώο των εγκεκριμένων επιχειρήσεων και προσωπικού : η τροπολογία 40, η οποία προβλέπει ένα ηλεκτρονικό μητρώο, θα μπορούσε να αποτελέσει χρήσιμο εργαλείο στην υπηρεσία των φορέων εκμετάλλευσης, όσον αφορά τη χρήση εξουσιοδοτημένου προσωπικού. Η Κοινή Θέση δεν περιλαμβάνει τη διάταξη αυτή και, δεδομένου ότι δεν κατέχει δεσπόζουσα θέση στις διατάξεις περιορισμού, η Επιτροπή είναι σε θέση να την κάνει δεκτή.

Όσον αφορά τα συστήματα κλιματισμού σε μηχανοκίνητα οχήματα με Δυναμικό Θέρμανσης του Πλανήτη (ΔΘΠ/GWΡ) κάτω του 100 και φορολογικά κίνητρα: η τροπολογία 77 καλεί τα κράτη μέλη να προωθήσουν τη διάθεση, στην αγορά, εξοπλισμού (MAC) με ΔΘΠ/GWP κάτω του 100 και να θεσπίσουν φορολογικά κίνητρα. Η Επιτροπή συμφωνεί καταρχήν, πλην όμως πιστεύει ότι δεν είναι σκόπιμος ο υποχρεωτικός χαρακτήρας. Η τροπολογία αυτή δεν περιλαμβάνεται στην Κοινή Θέση.

Όσον αφορά την επανεξέταση των στόχων ανάκτησης και το ερώτημα του κατά πόσον χρειάζεται αναθεώρηση το νομικό πλαίσιο που διέπει την ανάκτηση: η τροπολογία 81 διαλαμβάνει την ενίσχυση του στοιχείου της ανάκτησης στις σχετικές με την επανεξέταση διατάξεις. Η Επιτροπή είναι της άποψης ότι η επανεξέταση των σχετικών με την ανάκτηση διατάξεων θα μπορούσε να ενταχθεί καταλλήλως στη σχετική με την επανεξέταση ρήτρα. Δεν περιλαμβάνεται στην Κοινή Θέση, πλην όμως η Επιτροπή πιστεύει ότι το θέμα καλύπτεται από την απαίτηση αξιολόγησης του «αντίκτυπου των σχετικών διατάξεων».

3.2.3. Τροπολογίες του Κοινοβουλίου που δεν έγιναν δεκτές από την Επιτροπή, οι οποίες, πλην όμως, ενσωματώθηκαν στην Κοινή Θέση.

Όσον αφορά τα συστήματα κλιματισμού των μηχανοκίνητων οχημάτων : η τροπολογία 6 διαγράφει την αιτιολογική σκέψη που αναφέρεται στις μεταβιβάσιμες ποσοστώσεις, σε συνάρτηση με την τροπολογία 105, τις οποίες η Επιτροπή δεν ήταν σε θέση, αρχικά, να κάνει δεκτές. Το Συμβούλιο υιοθέτησε ανάλογη προσέγγιση έναντι του Κοινοβουλίου όσον αφορά το νομοθετικό κείμενο για τον περιορισμό των εκπομπών από τα MAC και η Κοινή Θέση αποκρυσταλλώνει τις προτεινόμενες από την Επιτροπή διατάξεις, μέσω μιας οδηγίας του είδους «έγκριση τύπου» που τροποποιεί την οδηγία 1970/156/ΕΚ.

Όσον αφορά τον ορισμό της διάθεσης στην αγορά: η τροπολογία 10 διαλαμβάνει τη διάθεση στην αγορά των φθοριούχων αερίων αυτών καθαυτών, καθώς και των προϊόντων ή εξοπλισμών που περιέχουν φθοριούχα αέρια. Επίσης, η τροπολογία αίρει την αναφορά σε «αμεταχείριστα» προϊόντα και εξοπλισμούς, που προβλέπεται στην πρόταση της Επιτροπής. Η Επιτροπή είναι σε θέση να υποστηρίξει το νέο ορισμό, δεδομένου ότι αποκλείει τη διάθεση φθοριούχων αερίων στην αγορά.

Όσον αφορά τους όρους «φορέας εκμετάλλευσης» και «κάτοχος»: οι τροπολογίες 23 και 34 υποκαθιστούν τους όρους «κάτοχοι και φορείς εκμετάλλευσης» για την πρόταση της Επιτροπής σχετικά με τους «φορείς εκμετάλλευσης». Η Επιτροπή θεώρησε ότι η ευθύνη για τη συγκράτηση πρέπει να καθοριστεί επακριβώς και ότι κανονικά, την ευθύνη αυτή αναλαμβάνει «ο φορέας εκμετάλλευσης». Ωστόσο, στην Κοινή Θέση, άρθρο 2 στ), προβλέπεται η δυνατότητα για τον «κάτοχο» να ορισθεί ως υπεύθυνος για τα μέτρα συγκράτησης και ανάκτησης.

Όσον αφορά τους όρους «εγκεκριμένες εταιρείες» και «εγκεκριμένο προσωπικό» : οι τροπολογίες 26 , 27 και 28 θεσπίζουν την έννοια των «εγκεκριμένων εταιρειών» σε συνδυασμό με την έννοια «εγκεκριμένο προσωπικό». Η Επιτροπή θεώρησε ότι βασικό στοιχείο των διατάξεων συγκράτησης είναι η ανάγκη ύπαρξης δεόντως εξουσιοδοτημένου προσωπικού. Η χρήση της λέξης «εγκεκριμένου» αντί της λέξης «εξουσιοδοτημένου» σε σχέση με το προσωπικό μπορεί να γίνει δεκτή, καθώς και η υπαγωγή των εταιρειών στο άρθρο 3 παράγραφος 2, δεδομένου ότι το σύστημα επιθεώρησης ενισχύεται όσον αφορά την τήρηση μητρώων.

Όσον αφορά την ανάκτηση φθοριούχων αερίων: η τροπολογία 39 επιβάλλει την ανάκτηση κατά τη συντήρηση και κατά την τελική διάθεση. Ωστόσο, στην Κοινή Θέση, το κείμενο αναφέρει τώρα «και πριν από την τελική διάθεση». Η Επιτροπή είναι σε θέση να στηρίξει τη διατύπωση αυτή.

Όσον αφορά τον περιορισμό της συχνότητας των επιθεωρήσεων ελλείψει διαρροών: σχετικά με την τροπολογία 110, η Επιτροπή προτίμησε να αφήσει το ζήτημα του περιορισμού στην αρμόδια αρχή που είναι αρμοδιότερη να κρίνει τα σχετικά. Στην Κοινή Θέση οι επιθεωρήσεις υποδιπλασιάζονται εφόσον είναι εγκατεστημένο ένα ομαλά λειτουργούν σύστημα εντοπισμού διαρροών.

Όσον αφορά την κατάρτιση και έγκριση : η Επιτροπή δεν ήταν σε θέση να κάνει δεκτές τις τροπολογίες 42, 43 και 44, οι οποίες απαιτούν την ευθυγράμμιση των υφιστάμενων συστημάτων με τις απαιτήσεις του κανονισμού, δεδομένου ότι εμπεριείχαν ένα υπερβάλλον στοιχείο επιβολής. Μικρός αριθμός των εννοιών που εμπεριέχονται στις εν λόγω τροπολογίες ενσωματώθηκε στην Κοινή Θέση (άρθρο 5, η οποία υπέστη σημαντικές τροποποιήσεις). Τα βασικά στοιχεία σχετικά με το χρονοδιάγραμμα και τη διαδικασία θέσπισης ελάχιστων προτύπων κατάρτισης και αμοιβαίας αναγνώρισης, παραμένουν αμετάβλητα.

Όσον αφορά την υποβολή στοιχείων: η Επιτροπή δεν ήταν σε θέση να κάνει δεκτές τις τροπολογίες 47, 48, 54, 55, 57, 59, 60 και 62 οι οποίες θεσπίζουν αλλαγές στη διατύπωση, οι οποίες αίρουν την υποχρέωση, για τους παραγωγούς, να υπολογίζουν τις εκπομπές των τελικών χρηστών. Θεσπίζουν δε την έννοια των εκπομπών κατά τη διάρκεια του κύκλου ζωής κάθε αερίου και την απαίτηση να εξετάζουν τα κράτη μέλη ένα αντιπροσωπευτικό δείγμα στοιχείων και να αναφέρονται σχετικά στην Επιτροπή. Η Επιτροπή δεν έκανε δεκτές τις εν λόγω τροπολογίες, επειδή θα ανέτρεπαν τελείως την ισορροπία των σχετικών με την υποβολή στοιχείων διατάξεων. Ωστόσο, η Κοινή Θέση ακολούθησε τη μέση οδό, την οποία η Επιτροπή είναι σε θέση να κάνει δεκτή.

Όσον αφορά τα συστήματα κλιματισμού σε μηχανοκίνητα οχήματα: οι τροπολογίες 65, 71, 73, 76, 105, 108, 111 και 112 αντικαθιστούν τις διατάξεις για τις μεταβιβάσιμες ποσοστώσεις με διατάξεις του είδους «έγκριση τύπου». Από τη στιγμή που κατέστη σαφές ότι το Συμβούλιο προτιμούσε μια ανάλογη με αυτήν του Κοινοβουλίου προσέγγιση όσον αφορά το κατάλληλο νομοθετικό μέσον, η Επιτροπή έκανε δεκτές τις εν λόγω τροπολογίες. Ωστόσο, υπάρχουν διαφορές μεταξύ των θεσμικών οργάνων για τις ημερομηνίες θέσεως σε ισχύ των εν λόγω διατάξεων. Το Κοινοβούλιο πρότεινε το 2011 για τους νέους τύπους οχημάτων και το 2014 για όλα τα νέα οχήματα. Η Επιτροπή θεώρησε ότι, προκειμένου η πρότασή της να είναι ισοδυνάμου αποτελέσματος, οι ημερομηνίες αυτές δεν πρέπει να είναι μεταγενέστερες των ετών 2010 και 2016. Η Επιτροπή έκρινε το στοιχείο αυτό σημαντικό στη συμβολή για την επίτευξη του στόχου της ΕΕ Όσον αφορά το Κυότο. Η Κοινή Θέση αποκρυσταλλώνει τις προτεινόμενες διατάξεις της Επιτροπής, μέσω της θέσπισης οδηγίας του είδους «έγκριση τύπου» που τροποποιεί την οδηγία 1970/156/ΕΚ, με ημερομηνίες εξάλειψης το 2011 για το HFC-134a και το 2017 για τους νέους τύπους οχημάτων και τα νέα οχήματα, αντιστοίχως.

Όσον αφορά τα βελτιωμένα κλιματιστικά συστήματα σε μηχανοκίνητα οχήματα: οι τροπολογίες 85 και 96 διαγράφουν τον ορισμό των ενισχυμένων MAC μετά τη διαγραφή του συστήματος ποσοστώσεων. Η Επιτροπή πιστεύει ότι πρέπει να διατηρηθεί. Ωστόσο, οι διατάξεις οι σχετικές με τις μεταβιβάσιμες ποσοστώσεις αντικαταστάθηκαν από διατάξεις του είδους «έγκριση τύπου» και, ως εκ τούτου, τα ενισχυμένα MAC δεν χρειάζονται πλέον και διαγράφονται στην Κοινή Θέση.

Όσον αφορά την υποβολή έκθεσης για την τεχνική πρόοδο στην επίτευξη ασφαλών για το περιβάλλον συστημάτων κλιματισμού: η τροπολογία 86 καλεί την Επιτροπή να υποβάλει έκθεση, μετά από διετία, για την τεχνική πρόοδο στην επίτευξη ασφαλών για το περιβάλλον συστημάτων κλιματισμού. Η Κοινή Θέση προβλέπει επανεξέταση για το κατά πόσον πρέπει να τροποποιηθούν οι κοινοτικές διατάξεις σχετικά με το ΔΘΠ/GWP των φθοριούχων αερίων θερμοκηπίου, στο άρθρο 8 παράγραφος 1 της οδηγίας «έγκριση τύπου».

3.2.4. Κοινοβουλευτικές τροπολογίες που δεν έγιναν δεκτές από την Επιτροπή και δεν ενσωματώθηκαν στην Κοινή Θέση

Όσον αφορά τις αιτιολογικές σκέψεις: η τροπολογία 2 εισάγει αιτιολογική σκέψη σχετική με τους επιμέρους στόχους του Κυότο για τις εκπομπές κάθε κράτους μέλους και με την ανάγκη λήψεως ατομικών μέτρων. Ωστόσο, δεν γίνεται αναφορά για την ανάγκη, σε ορισμένες περιπτώσεις, εναρμονισμένης δράσης· δεδομένου μάλιστα ότι ορισμένες από τις ενέργειες στον προτεινόμενο κανονισμό καλύπτονται από το άρθρο 95, υπάρχει το ενδεχόμενο, για τα κράτη μέλη, να στερηθούν της πλήρους διακριτικής ευχέρειας επιλογής των οικείων εθνικών μέτρων.

Όσον αφορά τις αιτιολογικές σκέψεις: η τροπολογία 4 εισάγει αιτιολογική σκέψη όπου υπογραμμίζεται η ύπαρξη εναλλακτικών, έναντι των φθοριούχων αερίων, λύσεων για τη μεγάλη πλειονότητα των εφαρμογών και όπου, ως εκ τούτου, είναι απαραίτητο να περιοριστεί η χρήση τους σε εφαρμογές για τις οποίες δεν υπάρχει εναλλακτική λύση. Στον προτεινόμενο κανονισμό απαγορεύονται ορισμένες χρήσεις και προϊόντα όπου χρησιμοποιούνται φθοριούχα αέρια. Η Επιτροπή δεσμεύεται, στο αναθεωρημένο άρθρο, να εξετάσει άλλες εφαρμογές που εμπεριέχουν φθοριούχα αέρια.

Όσον αφορά τις αιτιολογικές σκέψεις: η τροπολογία 5 αναφέρει ότι τα κράτη μέλη δύνανται να καθορίζουν πρόσθετες υποχρεώσεις των κρατών μελών για γνωστοποίηση, πέραν των κοινοτικών υποχρεώσεων. Η πρόταση αυτή δεν έγινε δεκτή από την Επιτροπή, δεδομένου ότι πιστεύει ότι θα έπρεπε να καλυφθεί από τον μηχανισμό παρακολούθησης. Ωστόσο, στην Κοινή Θέση, υπάρχει γενική αιτιολογική σκέψη η οποία αναφέρεται στη γνωστοποίηση εκ μέρους των κρατών μελών, θέση την οποία η Επιτροπή δύναται να υποστηρίξει.

Όσον αφορά τον ορισμό των νέων αερολυμάτων: η τροπολογία 20 πρόκειται να αντικαταστήσει τον εκ μέρους της Επιτροπής προτεινόμενο ορισμό, με έναν νέο ορισμό των «τεχνικών αερολυμάτων». Κατά την άποψη της Επιτροπής, η σχετική αξιολόγηση δεν ήταν πλήρης και, κατόπιν αυτού, υποστηρίζει τον ορισμό που περιέχεται στην Κοινή Θέση, ο οποίος ευθυγραμμίζεται με την πρότασή της.

Όσον αφορά έναν νέο ορισμό των κατασκευαστών μικρών σειρών αυτοκινήτων: η Επιτροπή δεν έκανε δεκτή την τροπολογία 21 , επειδή ο ορισμός δεν είναι συμβατός με το σύστημα έγκρισης τύπου. Όσον αφορά τη θέσπιση γενικής υποχρέωσης πρόληψης και ελαχιστοποίησης των εκπομπών : σχετικά με την τροπολογία 22 , η Επιτροπή θεωρεί ότι αυτή καλύπτεται ήδη από το άρθρο 3. Η Επιτροπή υποστηρίζει την Κοινή Θέση.

Όσον αφορά τις επιθεωρήσεις των κινητών εφαρμογών: η Επιτροπή απέρριψε την τροπολογία 25 επειδή δεν διενεργήθηκε ακόμη η αναγκαία τεχνική και οικονομική αξιολόγηση, και, κατόπιν τούτου, υποστηρίζει την Κοινή Θέση.

Όσον αφορά την καταχώρηση των επιχειρήσεων που ασχολούνται με την επιθεώρηση συστημάτων πυρασφάλειας : η Επιτροπή δεν έκανε δεκτή την τροπολογία 36 , δεδομένου ότι, κατ’ αυτήν, θα επιβάρυνε περαιτέρω τη βιομηχανία, χωρίς σαφές όφελος. Κατόπιν αυτού, η τροπολογία δεν περιέχεται στην Κοινή Θέση.

Όσον αφορά τη γνωστοποίηση στοιχείων: η Επιτροπή απέρριψε τις τροπολογίες 49, 57 και 61, δεδομένου ότι αυτές θα διεύρυναν το πεδίο εφαρμογής των διατάξεων που διέπουν τη γνωστοποίηση στοιχείων και δεν ήταν σαφές εάν προέκυπτε όφελος από την εκτίμηση των εκπομπών φθοριούχων αερίων στην ΕΕ. Η θέση αυτή επιβεβαιώθηκε στην Κοινή Θέση.

Σε ό,τι αφορά τη χρήση εξαφθοριούχου θείου στη χύτευση μαγνησίου: η Επιτροπή απέρριψε την τροπολογία 64 , η οποία φέρει το όριο χρήσεως κάτω των 500 kg ετησίως. Εξάλλου, δεν περιλαμβάνεται στην Κοινή Θέση, μολονότι απαιτείται, μέχρι την 1η Ιανουαρίου 2010, η επανεξέταση της εν λόγω παρέκκλισης.

Όσον αφορά την προώθηση της διάθεσης εξοπλισμού, ψύξης και κλιματισμού στην αγορά, μέσω φορολογικών και άλλων κινήτρων : η Επιτροπή απέρριψε τις τροπολογίες 69 και 74, δεδομένου ότι θα προέκυπταν δυσκολίες όσον αφορά τα φορολογικά κίνητρα σε σχέση με τη νομοθεσία ΕΚ περί κρατικών ενισχύσεων.

Όσον αφορά τη θέσπιση φορολογικών κινήτρων για τη μετατροπή των κινητών συστημάτων κλιματισμού (MAC) με ΔΘΠ/GWP<50 : η Επιτροπή δεν θεωρεί εφαρμόσιμη την τροπολογία 75 και υποστηρίζει την Κοινή Θέση.

Όσον αφορά την επανεξέταση των φιλικών προς το κλίμα συστημάτων κλιματισμού δύο έτη μετά τη θέση του κανονισμού σε ισχύ : η Επιτροπή δεν ήταν σε θέση να κάνει δεκτή την τροπολογία 80 , δεδομένου ότι το πεδίο εφαρμογής ήταν εξαιρετικά ευρύ και η επανεξέταση θα ερχόταν σε αντίφαση με το χρονοδιάγραμμα επανεξέτασης στην πρόταση της Επιτροπής και στην Κοινή Θέση.

Όσον αφορά την επιτροπή (αναγνώρισης επαγγελματικών προσόντων) : η τροπολογία 83 προέβλεπε νέα, πρόσθετη επιτροπή, η οποία θα είχε ως αντικείμενο ενασχόλησης την αναγνώριση των επαγγελματικών προσόντων. Η Επιτροπή πιστεύει ότι η επιτροπή που προβλέπεται από τον κανονισμό (ΕΚ) αριθ. 2037/2000 είναι επαρκής. Επίσης, η Επιτροπή απέρριψε την τροπολογία 104 , η οποία προέβλεπε τη σύσταση νέας μόνιμης επιτροπής, αντί της Επιτροπής που προβλέπεται από τον κανονισμό (ΕΚ) αριθ. 2037/2000.

Όσον αφορά την τροποποίηση του παραρτήματος ΙΙ – απαγορεύσεις: η τροπολογία 84 προέβλεπε τη θέσπιση ορισμένων αλλαγών σε σχέση με τη χρήση των PFC στην πυρασφάλεια και στα νέα αερολύματα. Αυτές απορρίφθηκαν από την Επιτροπή, επειδή είτε εξασθένιζαν την πρόταση (PFC) είτε, στην περίπτωση των αερολυμάτων, ήταν αναγκαία η διενέργεια περαιτέρω τεχνικής αξιολόγησης.

Όσον αφορά τα κινητά συστήματα κλιματισμού που περιέχουν HFC-152a: η τροπολογία 108 (και οι τροπολογίες 73, 112) μειώνουν το ΔΘΠ/GWP των ψυκτικών μηχανημάτων από 150 σε 50, με αποτέλεσμα την εξαίρεση των HFC-152a. Κατά την Επιτροπή, αυτό δεν δικαιολογείται υπό το περιβαλλοντικό πρίσμα. Ωστόσο, η Κοινή Θέση προβλέπει επανεξέταση της σκοπιμότητας τροποποίησης των κοινοτικών διατάξεων που αφορούν το ΔΘΠ/GWP των φθοριούχων αερίων θερμοκηπίου, στο άρθρο 8 παράγραφος 1 της οδηγίας του είδους «έγκριση τύπου».

3.2.5. Πρόσθετες τροποποιήσεις που επέφερε το Συμβούλιο στην πρόταση της Επιτροπής

Όσον αφορά τη νομική βάση: συνεκτιμώντας την απόφαση του Συμβουλίου για την αλλαγή της μορφής της πρότασης της Επιτροπής με οδηγία που αφορά, ειδικά, το ζήτημα των υδροφθορανθράκων (HFC) στα κινητά συστήματα κλιματισμού (MAC), και με κανονισμό που να καλύπτει το υπόλοιπο της αρχικής πρότασης, η Επιτροπή δέχεται τη στήριξη της οδηγίας κατ’ αποκλειστικότητα στο άρθρο 95, και τη νομική στήριξη του κανονισμού στα άρθρα 175 και 95, σε σχέση με ορισμένα άρθρα. Η Κοινή Θέση είναι σύμφωνη με την εν λόγω άποψη. Η αιτιολογική σκέψη 5 καθιστά σαφές ποια από τα άρθρα του κανονισμού στηρίζονται στο άρθρο 95.

Όσον αφορά την επισήμανση των προϊόντων και του εξοπλισμού: η Κοινή Θέση περιλαμβάνει νέο άρθρο για την επισήμανση, το οποίο θα εξασφαλίσει ότι ορισμένα προϊόντα και εξοπλισμοί, που περιέχουν φθοριούχα αέρια θερμοκηπίου, δεν διατίθενται στην αγορά, εκτός εάν φέρουν κατάλληλη επισήμανση. Η Επιτροπή, μέσω της διαδικασίας επιτροπολογίας, θα καθορίσει τη μορφή της επισήμανσης.

Όσον αφορά την επανεξέταση: η Επιτροπή κρίνει θετική τη θέσπιση λεπτομερών διατάξεων σχετικά με την επανεξέταση, οι οποίες ενισχύουν την πρότασή της. Η Επιτροπή επισημαίνει ότι η πρότασή της αποτελεί απλώς ένα πρώτο βήμα, και ως εκ τούτου τα τέσσερα έτη της επανεξέτασης μετά τη θέση του κανονισμού σε ισχύ θα αποτελέσουν σημαντικό μέσο αξιολόγησης της προόδου, καθώς και όχημα υποβολής νέων προτάσεων, εφόσον κριθεί σκόπιμο.

Όσον αφορά την έναρξη ισχύος: στην Κοινή Θέση, ο κανονισμός τίθεται σε ισχύ δώδεκα μήνες μετά τη δημοσίευσή του στην Επίσημη Εφημερίδα, αντί των είκοσι ημερών που προτείνονται από την Επιτροπή. Η προθεσμία για την έναρξη ισχύος της οδηγίας παραμένει είκοσι ημέρες. Η εν λόγω μεταβολή στην ημερομηνία ισχύος του κανονισμού οφείλεται στο γεγονός ότι οι περισσότερες από τις απαγορεύσεις του παραρτήματος ΙΙ θα αρχίσουν ήδη να ισχύουν κατά την έναρξη ισχύος του κανονισμού. Η Επιτροπή συμφωνεί.

4. Συμπέρασμα

Στην αξιολόγηση της Κοινής Θέσης, η Επιτροπή έλαβε υπόψη τον μετασχηματισμό της πρότασής της αφενός σε οδηγία που διαλαμβάνει ειδικά το ζήτημα των HFC στα MAC, με τη χρήση της νομοθεσίας που διέπει την έγκριση τύπου των οχημάτων και αφετέρου σε κανονισμό για την κάλυψη των υπολειπόμενων της αρχικής πρότασής της. Η Επιτροπή συμφώνησε στον εν λόγω μετασχηματισμό, με το σκεπτικό ότι το περιεχόμενο εξακολουθεί να θεωρείται ως ένα ενιαίο σύνολο που θωρακίζει τις περιβαλλοντικές φιλοδοξίες της αρχικής πρότασής της. Παρομοίως, το Συμβούλιο έκρινε σημαντικό να θεωρηθεί το περιεχόμενο της νομοθετικής αυτής πράξης ως ένα ενιαίο σύνολο και εξέφρασε την άποψή του αυτή στην αιτιολογική σκέψη 8 του κανονισμού και στην αιτιολογική σκέψη 6 της οδηγίας, οι οποίες τονίζουν ότι η νομοθετική αυτή πράξη πρέπει να εγκριθεί και να δημοσιευθεί στην Επίσημη Εφημερίδα ταυτοχρόνως.

Όσον αφορά την οδηγία για τα MAC, η Κοινή Θέση υιοθετεί την πρόταση του Κοινοβουλίου για την εξάλειψη των φθοριούχων αερίων θερμοκηπίου από τα MAC, με τη χρήση της διαδικασίας έγκρισης τύπου, αντί συστήματος μεταβιβάσιμων ποσοστώσεων. Ενώ η Επιτροπή δεν ήταν σε θέση αρχικά να κάνει δεκτή μια τέτοια τροπολογία, απεφάσισε στη συνέχεια να στηρίξει τη διαδικασία εγκρίσεως τύπου, αφού, ούτε το Κοινοβούλιο, ούτε το Συμβούλιο, ήταν έτοιμα να δεχθούν την πρόταση της Επιτροπής και αφού διατηρούνται ακέραιες οι συνολικές περιβαλλοντικές προοπτικές της πρότασης της Επιτροπής.

Τόσο η Επιτροπή όσο και το Συμβούλιο, δεν έκαναν δεκτή την πρόταση του Κοινοβουλίου για τη μείωση του ΔΘΠ/GWP των φθοριούχων αερίων στα MAC από 150 σε 50, δεδομένου ότι η αποδοχή θα είχε ως αποτέλεσμα την εξαίρεση της χρήσης των HFC-152a, μιας εναλλακτικής τεχνολογίας με ελάχιστα, μόνο, περιβαλλοντικά οφέλη. Ωστόσο, η Επιτροπή δεσμεύεται, στο πλαίσιο του άρθρου 8 παράγραφος 1 της οδηγίας για την έγκριση τύπου, να επανεξετάζει και να υποβάλει στοιχεία (γνωστοποιεί) τις ενδεχόμενες αλλαγές που αφορούν το ΔΘΠ/GWP των φθοριούχων αερίων, υπό το πρίσμα των τεχνολογικών και επιστημονικών εξελίξεων.

Η Κοινή Θέση ενσωματώνει μεγάλο τμήμα των τροπολογιών που προτάθηκαν στην πρώτη ανάγνωση του Κοινοβουλίου. Πολλές τροπολογίες συμβάλλουν στην αποσαφήνιση της πρότασης, καθώς και στην αύξηση της διαφάνειας και στην υπευθυνοποίηση. Ως τμήμα μιας συνολικής συμφωνίας, η Επιτροπή είναι, επίσης, σε θέση να συμφωνήσει σε σειρά τροπολογιών που προτάθηκαν από το Κοινοβούλιο και τις οποίες αρχικά απέρριψε, λόγου χάριν, στο πλαίσιο των διατάξεων περί υποβολής στοιχείων, τις οποίες δέχθηκε εν μέρει ή αναδιατύπωσε στην Κοινή Θέση. Σε ορισμένους τομείς, η Κοινή Θέση υπερακοντίζει την πρόταση της Επιτροπής, όπως, λόγου χάριν, στην περίπτωση του νέου άρθρου του σχετικού με την επισήμανση, το οποίο είναι δεκτό από την Επιτροπή. Η πλειονότητα των προτεινόμενων τροπολογιών του Κοινοβουλίου ελήφθη υπόψη, ιδίως δε το σχετικό με την επανεξέταση άρθρο του κανονισμού ενισχύθηκε και εξειδικεύθηκε σημαντικά, και θα συνδράμει την Επιτροπή στην εκ μέρους της αξιολόγηση όλων των τομέων πολιτικής που καθορίζονται στον κανονισμό και στην υπόδειξη, όπου αυτό ενδείκνυται, περαιτέρω μέτρων.

Κατόπιν τούτων, η Επιτροπή υποστηρίζει την Κοινή Θέση που εγκρίθηκε με ειδική πλειοψηφία στις 20 Ιουνίου 2005.

ΠΑΡΑΡΤΗΜΑ

Δήλωση της Επιτροπής για την επανεξέταση

Αναφέρεται στο άρθρο 10 παράγραφος 2 σημείο (ι)

Η Επιτροπή δηλώνει ότι στην επανεξέταση που αναφέρεται στο άρθρο 10 παράγραφος 1 σημείο ι), τομείς για επανεξέταση σε σχέση με το παράρτημα ΙΙ θα μπορούσαν να είναι:

- οι εφαρμογές στον τομέα των αερολυμάτων·

- οι εφαρμογές στους τομείς της ψύξης, του κλιματισμού (πλην αυτών που αναφέρονται στα μηχανοκίνητα οχήματα) και των θερμικών αντλιών·

- τα αφρώδη υλικά, τόσο τα άκαμπτα όσο και τα εύκαμπτα·

- τα συστήματα πυρασφάλειας και ο πυροσβεστικός εξοπλισμός.

[1] Δεν έχει ακόμη δημοσιευθεί στην Επίσημη Εφημερίδα.